‹‹Jesu Klisti dopolọ to osọ, to egbé, mọwẹ yèdọ kakadoi››

(Heblu 13:8).

Owé he yè to mimápe lọ

Osùn ẹnẹtọ owhè fõ e lán fọtọ̀ntọ (2015) mẹ

Yẹn yí núdọdomẹ vivẹ de do dọnúdo nọvisunnu po nọviyọnnu lẹ he tin to nukun mẹ aigba ji tọn lẹpo po to Oyín Oklunọ Jesu Klisti tọn mẹ, po Owéfọ HEBLU 9:28 tọn po, dọmọ:

‹‹Mọwẹ yè yí Klisti do sánvọ́ whladopo nado zé ylando mẹsusu tọn hẹn: podọ hlan yé he sọ to nukundó: aliho nẹlẹ wẹ é na sọawúhia whlawetọ jẹla sọn ylando hlan whlẹngan.››

Do ayi e go, wiwá Klisti tọn awetọ lọ wẹ kọlẹ́wá Etọn pagbe tọn lọ (JOHANU 14:1-3). É na wá na mẹfligọ̀ he to nukundo É lẹ. Na Ewọ na wá na yé he to awuwiwle mẹ: ‹‹… yé mẹhe wléawu lẹ biọ họ̀mẹ hẹ ẹ yì alọwle hùnwhẹ kọ̀n›› (MATIU 25:10). Do ayi É lẹ́gọ̀ja na mẹfligọ̀ he yinwanna awúsọhia Etọn lẹ. Podọ ‹‹yé he yinwanna awúsọhia etọn lẹ›› na yí jẹgbakun dódó tọn he yè ko dopagbe etọn (2 TIMỌTI 4:8).

Kọlẹ́wá Klisti ko sẹpọ́. Enẹwutu, onú vivẹ lọ wẹ yín dọ yè ni mọ ninọ̀mẹ atọ̀n helẹ to dopodopo mítọn lẹ mẹ, he yín ehelẹ: tintan wẹ yín nado nọtepọ́n Ẹn; awetọ lọ wẹ nado wléawu dai, podọ atọ̀ntọ lọ wẹ yín nado yinwanna kọlẹ́wá Etọn. Do ayi e go, mí tin to asiko yiylọ tọ́njẹgbonu tọn mẹ kẹdẹdi Owé 2 KỌLINTINU 6:17-18 tọn he dọmọ: ‹‹Enẹwutu wẹ Oklunọ, dọmọ: Mì tọ́nsọn ṣẹnṣẹn yetọn, bo nọ̀ ola.›› Dinvie, dọ̀ndopọ́ dọdai ojlẹ godo mẹ tọn lẹ tọn ko yín ṣiṣẹ̀ to nukun mítọn lẹ mẹ. Ehe lọ wẹ ojlẹ ehe tọn Oklunọ dọ, dọmọ: ‹‹Whenuena onú helẹ na ṣẹ̀ jijọ, … mí ni yọ́nẹn dọ, ahọludu Jiwheyẹwhe tọn to dindọ̀nsẹpọ́›› (LUKU 21:28-36). Podọ gbọn ojọmiọn dali, mí tindo alihiamẹ Biblu tọn gbọn Ohó dọdai tọn lọ dali, podọ mí sọ sọgan mọ hlan ohia ojlẹ lẹ tọn hézéhézé to ofi popo. Do ayi e go, awhágbè gbigbọ mẹ tọn nado fọ́n yisenọ Biblu mẹ tọn lẹpo sọn amlọn mẹ ko to núdọ to dinvie to aigba lẹpo ji, bo sọ to sinsinyẹn deji, dọmọ: “Pọ́n asisúnọ ja! Mì fọ́n! Mì wléawu! Mì tọ́nyì pè É!›› (MATIU 25:1-10).

Dinvie, owẹn lọ wẹ jẹnukọnna wiwá Klisti tọn awetọ lọ. Do ayi e go, yisenọ lẹ wẹ awhli he jlá ozòwhán yetọn lẹ dó. Na awhli nuyọ́ntọ lẹ tọn, e ma yín nado tindo ozòwhán kẹdẹ gba, nado dọ, enẹ wẹ hinhọ́n lọ, yèdọ ehe yín nukunnumọjẹnúgo lọ, ṣigba na yéwlẹ tọn núvivẹ lọ wẹ yín dọ, awúwiwlé pipé gbọn yise dali po yise po, podọ nado yín gigọ́na amì Gbigbọ tọn lọ. Do ayi e go, ohànpatọ de pahàn do ohúnhàn etọn gbigbọnọ mẹ dólé, dọmọ: “Mẹplọ́ntọ Wiwé È, to popolẹpo mẹ, gọ́ núzinzán lẹ na huhlọn Towe kẹdẹ…” Dinvie, gbọn núyiwà Gbigbọ tọn dali wẹ kọ̀ndopọ́ Asivu he tin to aigba ji lọ po Asisúnọ olọn mẹ tọn lọ po na sọawúhia to wanyi pipé de mẹ bo sọ tin to gbèsisọ pipé de mẹ po Ohó Jiwheyẹwhe tọn po.

‹‹Yẹn na yín winyanmẹ towe!››

To Owé HOSEA 2:19 tọn mẹ, Oklunọ ko dopagbe dọmọ: ‹‹Yẹn nasọ dà we hlan dẽ kakadoi: mọwẹ yẹn na dà we hlan dẽ to dódó mẹ, podọ to whẹ̀dida mẹ, podọ to dagbewanyin mẹ, podọ to lẹblanu lẹ mẹ.›› Ehe wẹ núniná jọmiọn Mẹflitọ tọn hlan mẹfligọ̀ lẹ. Do ayi e go, to satin Gọlgọta tọn ji, Asisúnọ ko súahọ́ gbọn wanyinna mẹ hlan Asivu lọ dali (JOHANU 3:16). Enẹwutu, gbọn Ohùn Alẹ̀nùnù yọ́yọ́ tọn he yè kọ̀ndai dali (MATIU 26:26-28), yè ko flí Agùn lọ gọ̀, enẹwutu yè do wlán dọmọ: ‹‹Mẹhe mẹ míwlẹ ko mọ ofligọ̀ yí te gbọn ohùn etọn mẹ, ojona ylando tọn, kẹdẹdi adọkun susu ojọmiọn etọn tọn›› (EFESUNU 1:7). Kẹdẹdilé adàja Adam tọn yín hùnhùn nado dè Evi tọ́njẹgbonu dó, podọ to enẹgodo wẹ yè do é hia hlan ẹn (GENẸSISI 2), mọwẹ adàja Mẹfligọ̀tọ tọn yín hùnhùn to satin ji dó (JOHANU 19:34), podọ mẹfligọ̀ lẹ wẹ Agùn-Asivu Etọn tọn, yèdọ mẹhe na pé É to aslọ mẹ to whenuena ewọ yì aga jẹ núdùdù alọwle hùnwhẹ tọn kọ̀n (1 TẸSALONIKA 4:17). ‹‹Mọwẹ yè wlán ẹn dọ, Yè yí Adam sunnu tintan do basi gbigbọ gbẹ̀te; yè sọ yí Adam godo tọn do basi gbigbọ mẹgọ̀dogbẹ̀ tọn›› (1 KỌLINTINU 15:45). Enẹwutu, visunnu po viyọnnu Jiwheyẹwhe tọn lẹpo po wẹ ‹‹awutugonu Etọn po ohú agbasa Etọn mẹ tọn po.›› Paul ko sọ wlán to dindẹn mẹ dọmọ: ‹‹Núdabla daho wẹ ehe; ṣigba Klisti po Agùn Etọn po wẹ yẹn to didọ›› (EFESUNU 5:30-32).

Kẹdẹdilé ojlẹ họntọ́n mẹ ninọ̀ tọn te, bọ sunnu lọ nọ lẹzùn Asisúnọ bọ họntọ́n yọnnu lọ nọ yín Asivu dó, mọkẹdẹ wẹ hlan gbèyíyí nugbo tọn de hlan Jesu Klisti dó, enẹ wẹ “Mọwẹ” hlan Ẹn, podọ Mẹfligọ̀tọ lọ lẹzùn Asisúnọ olọn mẹ tọn, bọ mẹfligọ̀ lẹ sọ lẹzùn Asivu Etọn. Do ayi e go, họntọ́n mẹ ninọ̀ ma yín omẹ dopo gẽ gba, adavo whenuena omẹ awe na pé yédelẹ, podọ ayiha yetọn lẹ nọ yín hiho na wanyinna ode hlan awetọ, bọ yọnnu lọ nọ yigbè dọ, “Mọwẹ”.

Enẹwutu, mẹfligọ̀ lẹpo, yèdọ yé mẹhe mẹ Ohó he yín Jinukún lọ yín dido do lẹ (LUKU 8:11), nọ yín vivọji na dọpọ́n gbẹ̀te de (1 PITA 1:3). Yéwlẹ nọ kẹalọyí zinzán Jiwheyẹwhe Mẹflitọ lọ tọn po ogbẹ̀ madopòdo po: ‹‹Enẹwutu, eyín omẹ de tin to Klisti mẹ, mẹdidá yọ́yọ́ wẹ ewọ: yè ko hẹn onú hóhó lẹ juwáyì; bo do ayi e go, onú lẹpo lẹzùn yọ́yọ́›› (2 KỌLINTINU 5:14-21). Mẹhe yín Agùn-Asivu lọ tọn tọn tindo kọ̀ndopọ́ mẹdetiti tọn po Oklunọ po, kẹdẹdi họntọ́n de hlan awetọ etọn, ewọ lọ sọ nọ sè onú he Asisúnọ dọ hlan Asivu Etọn mẹyinwanna gbọn Ohó Etọn mẹ bo nọ hẹn ẹn wá wiwà mẹ. Whenẹnu wẹ ohó he yín ‹‹asi etọn ko sọ sọ́nú do ogo›› na wá ṣiṣẹ̀ mẹ.

Do ayi e go, yé he yín Agùn-Asivu lọ tọn lẹ wẹ na wléawudai to whenuena Asisúnọ lọ na sọawúhia do. Na yé yinwanna Ẹn bo sọ tin to mizọn-mizọn ji nado yì núdùdù hùnwhẹ kọ̀n hẹ Ẹ, kẹdẹdilé yè wlán ẹn dó, dọ: ‹‹Donanọ wẹ yé he yè ylọ do núdùdù alọwle Lẹngbọvu lọ tọn kọ̀n lẹ›› (OSỌHIA 19:7-9). Gbọn devizọ́n yẹwhegán he yè ko dopagbe etọn tọn dali, Gbigbọ Wiwé hẹn Ohó he yè wlán wá awúsọhia mẹ, na yé he yise nugbonugbo lẹ. Podọ dogọ́: To yé he yise lẹpo bo sọ yín Agùn-Asivu lọ tọn lẹpo mẹ, owẹn-Ohó lọ nọ dè núhe wutu yè do do é hlan (ISAIA 55:11; LOMUNU 10:16-21).

Enẹwutu, Johanu-Baptist dawhá, dọmọ: ‹‹Ewọ mẹhe tindo asiyọ́yọ́ wẹ asisúnọ: ṣigba họ́ntọn asisúnọ tọn, he ṣite bo to ogbè etọn sè jaya susu na é sè ogbè asisúnọ tọn wutu: enẹwutu yè hẹn ayajẹ ṣie he zùn gigọ́›› (JOHANU 3:29). Do ayi e go, Johanu húgan yẹwhegán de: na ewọ wẹ yẹwhegán he yè ko dopagbe etọn bo sọ tindo azọ́n gbọnvo de, dọmọ: ‹‹Ehe wẹ ewọ mẹhe tọn yè wlánwé dọ, Pọ́n, yẹn do wẹndagun ṣie hlan nukunmẹ towe nukọn, mẹhe na jla aliho towe dó to nukun towe›› (MATIU 11:9-10).

Mì do ayi e go, yẹwhehódọtọ depope matin ehe ko dọyẹwhehó dogbọn Asivu Klisti tọn dali, gbọn awuwiwlé tọn dali podọ gbọn awúsọhia lọ tọn dali, adavo omẹ Jiwheyẹwhe tọn William Branham kẹdẹ. Podọ lé omẹ pó ko mọdona enẹ lọ dó, oylọ Jiwheyẹwhe tọn yín niná hlan ẹn to azán widopotọ, osùn ṣidopotọ, owhè fọtọ́n-fẹnẹ-kantọ̀n e lán wiatọ̀ntọ (1933) tọn mẹ, dọmọ: “Kẹdẹdilé yè do Johanu-Baptist hlan jẹnukọnna wiwá Klisti tọn tintan, mọdopo wẹ yè do we hlan po owẹn he na jẹnukọnna wiwá Klisti tọn awetọ lọ po!” Owẹn etọn he kọ̀ndopọ́ po Titò Whlẹngan Jiwheyẹwhe tọn tọn po, ko yín alenọ, podọ mọkẹdẹ wẹ ayajẹ etọn na gọ́ dilé Johanu-Baptist tọn te dó.

Dinvie wẹ ehe yè wlán dọ, ‹‹Gbigbọ po asiyọ́yọ́ po dọmọ, Wá. Ewọ he to sisè ni dọmọ, Wá. Podọ mẹhe núgblahú gbọ é ni wá. Ewọ he jlo gbọ é ni yí osìn ogbẹ̀ tọn lọ vọnu›› (OSỌHIA 22:17).

Ṣigba mẹhe dali huhlọn gbọdemẹ he ewọ to mimọ gbọn núhe Jiwheyẹwhe ko dọ bo ko sọ dóhia dali, jlo nado ná yẹyi angẹli de kavi devizọ́nwàtọ Jiwheyẹwhe tọn de to fie e jẹ é ni ná gigo Jiwheyẹwhe kẹdẹ te, dilé Johanu to osó Patmọsi tọn ji sọgan sè ohó dopolọ he yè ko dọ hlan Johanu dali, dọmọ: ‹‹Pọ́n, hiẹ wà mọ blo! Devi hatọde wẹ yẹn po hiẹ po, po yẹwhegán mẹmẹsunnu towe lẹ po, po yé he tin to ohó he tin to owé he mẹ tọn yìn lẹ po: litaina Jiwheyẹwhe!›› (OSỌHIA 22:9).

Gigọ̀yì bibẹ́nu, nado mọdona vivọnu lọ hézéhézé

Gbọn devizọ́n Johanu-Baptist tọn dali, e ma yín ṣiṣẹ Owé MALAKI 3:1 tọn he mẹ kẹdẹ gba: ‹‹Do ayi e go, Yẹn do linzọ́nyítọ ṣie hlan, ewọ bo nasọ wléawuna aliho lọ to nukọn ṣie›› kẹdẹ wẹ yín ṣisẹ̀ gba, ṣigba podọ ga, apáwhé tintan Owé MALAKI 4:6 tọn lọsu yín ṣiṣẹ̀ dólé, dọmọ: ‹‹Ewọ na sọ nọ lẹ́ ayiha otọ́ lẹ tọn do ovi lẹ de…›› Mọwẹ angẹli lọ dọhlan otọ́ etọn Zakali do, dọmọ, ‹‹ Ewọ na sọ nọ lẹ́ ayiha otọ́ lẹ tọn do ovi lẹ de, podọ tólivẹtọ lẹ nado nọ zinzọnlin to nuyọnẹn dódónọ lẹ tọn mẹ, nado wleawú gbẹtọ lẹ de tọn dote dai na Oklunọ››. (LUKU 1:16-17). Na enẹ lọ wẹ yè ko kànbiọ to bibẹ́nu dogbọn devizọ̀n Johanu Baptizi tọn dali, enẹ dopolọ wẹ yè sọ to kinkànbiọ to dinvie dogbọn devizọ̀n vivọnu lọ tọn dali, yedọ nado wleawú na aliho Oklunọ tọn, podọ na ewọ nido wleawú gbẹtọ dódónọ lẹ detọn dote.

To Owé Alẹ̀nù hóhó tọn lẹ po mẹ, yè dọhó hlan otọ́ lẹ he Jiwheyẹwhe do pagbè Alẹ̀nù tọn hlan (LOMỌNU 9:4-5). Dọmọ, ‹‹Jiwheyẹwhe, mẹhe sọn ojlẹ hóhó mẹ, podọ to jijọ hunkọhunkọ mẹ ko gbọn Yẹwhegán lẹ mẹ dọhó hlan otọ́ lẹ to whenẹnu, to opòdo azán helẹ tọn tọn ko dọhó hlan mí to ovi etọn mẹ, mẹhe é do dè whédutọ onú popo tọn, gbọn mẹhe ga é basi aihọn lẹ ›› (HEBLU 1:1-2). To owé WALỌ13:32-33 tọn mẹ, mí hia dolé dọ, ‹‹Míwlẹ sọ to owẹn dagbe ayajẹ tọn do mì, opagbè he yè do hlan otọ́ mítọn lẹ. Lé Jiwheyẹwhe ko hẹn ẹn ṣẹ hlan ovi mítọn lẹ do, whenuena é zé Jesu tite; dilé kàn ẹn do to Psalm awetọ mẹ ga, dọ, Hiẹ wẹ ovi ṣie, egbé wẹ yẹn dè we tọ́n ›› Whedepopenu he nújijọ lẹ bẹ́ azọ̀n to kọ̀ndopọ mẹ po otàn whlẹngán tọn po, yèdọ ṣiṣẹ̀ pagbè Jiwheyẹwhe tọn lẹ tọn nọ bládo e go. To MALAKI 4:5, tọn mẹ, yè wlán dolé dọ, ‹‹Dayi e go, Yẹn do Elija Yẹwhegán lọ hlan mì whẹpo azán daho osinọ Oklunọ tọn lọ nado wá ,››

Podọ apawhé afọ ṣidopo lọ tọn (6) yín didohia dọ, ‹‹Ayiha oviJiwheyẹwhe tọn lẹ tọn na yín gigọ̀wá yise otọ̀ lẹ tọn kọ̀n ›› enẹ lọ yín ṣiṣẹ to asiko mítọn mẹ. Enẹwutu Oklunọ mítọn to devizọ̀n Johanu Baptizi tọn godo, Ewọ táhinhọ́n do pagbè lọ ji dọmọ, ‹‹Eli nugbo whẹ́ wẹ na wá bo na sọ hẹn onú lẹ po gọ̀ do tẹnmẹ›› (MATIU 17:11). Mọdopolọ wẹ yè sọ wlánwé etọn dó to Owé MALKU 9:12 tọn mẹ. To egbé, Ewọ dọhlan mí dọ, Elie ko wá; yẹwhegán lọ ko hẹn owẹn nugbo lọ wá na ovi pagbè tọn lẹ he yise kẹdẹdilé owé wiwé lẹ dọ do, podọ yé sọ yín hinhẹn gọ̀wá núplọ́nmẹ lọ kọ̀n, podọ to ninọ̀mẹ ogbẹ̀ titò gbigbọ tọn de dali, kẹdẹdi bibẹ́nu agùn tintan lọ tọn, yèdọ aAgùn-Asivu lọ, onú lẹ po, nugbonugbo yè degbè na onú lẹ po nado gọ̀wá ninọ̀mẹ Biblu tọn mẹ.

Onú he tin hlan Agùn-Asivu lọ tọn lẹ po dóna mọdona whẹjijọ he wutu Ohó pagbè tọn, ma do yigbè na tùnmẹ devo depope he yè ma ko hùndohia to asiko he mẹ. Ewọ dóna tán taidi hinhọ́n he to wunhọ́n to zinvlu gbigbọnọ de mẹ (2PITA 1:19-21).

Dinvie, onú he yè wlán do Biblu mẹ nugbonugbo kẹdẹ wẹ yín Biblu tọn, bo sọ jẹ na yẹwhehó lọ, podọ enẹ lọ sọ yín niná na yise mẹdidè lẹ tọn. Do ayi e go, yè sọ to Agùn zédote do doundonu nugbo apọsteli lẹ po yẹwhegán lẹ po tọn ji (EFESUNU 2:20). Enẹwutu wẹ owẹn lọ do yín, dọ: Gigọ̀do Ohó lọ go; yèdọ yè ni gọ̀yì bibẹ́nu lọ; yè ni gọ̀yì nuplọ́nmẹ nugbo apọsteli lẹ tọn kọ̀n; yè ni gọ̀yì dọpọ́n whlẹngan tọn lẹpo kọ̀n! To Owé 2 KỌLINTINU 6:14-18 tọn mẹ, ohó vivẹvivẹ lẹ yín didọ hlan omẹ Jiwheyẹwhe tọn lẹ,. Dọmọ:

“… Vivẹ tẹwẹ fiwiwé Jiwheyẹwhe tọn tindo po boṣiọ lẹ po? Na fiwiwé Jiwheyẹwhe ogbẹ̀nọ tọn wẹ míwlẹ; dilé Jiwheyẹwhe dọ, dọmọ, Yẹn na nọnọ̀ yé mẹ, bo sọ to zọnlinzin to yé mẹ; yẹn na yín Jiwheyẹwhe yetọn, yéwlẹ nasọ yín omẹ ṣie.” Do ayi e go, owẹn godo tọn yín kinkọ̀ndopọ́ hẹ oylọ tintọ́njẹgbonu tọn podọ kinklan tọn, podọ ga hẹ onú gọ̀do-nú-tẹnmẹ po awuwiwlé tọn po. Tintan lọ wẹ yín dọ, mí dóna tọ́njẹgbonu, podọ to enẹgodo, mí sọgan biọ e mẹ.

Do ayi e go dinvie, opagbè kọlẹ́wá Etọn tọn ko tin to ohọ̀n ji (MATIU 24:33). Oklunọ mítọn podọ Whlẹngantọ mítọn ko dọ dogbọn núhe na jọ̀ to ojlẹ godo tọn mẹ lẹ dali, dọmọ: “Whenuena onú helẹ na ṣẹ̀ jijọ̀, mì ni pọ́n aga, bo sọ zé ota mìtọn do aga; na ofligọ̀ mìtọn to dindọ̀nsẹpọ́ wutu” (LUKU 21:28) podọ to tẹndodopolọ mẹ, É ná mí avasè dọmọ: “Ṣigba mì ni họ́ mìde to osã lẹpo mẹ, bo nọ basi ovẹvivẹ, na mì nido yí nuglo nado họ̀ngán sọn onú hele pó mẹ he to na wá jọ̀, podọ nado ṣite to Ovi gbẹtọ tọn nukọn” (LUKU21:36). Mì sọ flin dọ, mí ko mọ ṣiṣẹ̀ dọdai Biblu mẹ tọn lẹ pannukọn Islaẹli, pannukọn akọta lẹ, to aihọn lẹpo mẹ, podọ nado dọ talala dọ to Agùn lọ mẹ, podọ mí sọ sọgan to awhádó magbọjẹ, dọmọ: “To egbé Owẹn lé po lé po ko yín ṣiṣẹ̀ to nukun mítọn mẹ!” Enẹ lọ sọ hẹn mí nado flin ohó Etọn lẹ, dọmọ: “Ṣigba onú helẹ wẹ yẹn dọ hlan mì, na whenuena ojlẹ yetọn wá, mì nido flin yé, lé yẹn ko dọ na mì” (JOHANU 16:4). Niṣẹ.

Dinvie, onú titegbe lọ wẹ yín dọ, yè ni mọdona kọ̀ndopọ́ pipé he yín Asivu lọ po Asisúnọ lọ po tọn. E ma jẹ na yisenọ depope nado mọdona ohia ojlẹ lọ tọn lẹ kẹdẹ gba, adavo nado tindo dọpọ́n Biblu mẹ tọn he yín owhẹsùna tọn lẹ (LOMUNU 5:9), podọ klandowiwé tọn lẹ (1 TẸSALONIKA 5:23), po baptẹm Gbigbọ Wiwé tọn tọn po (1 KỌLINTINU 12:13), po onú devodevo lẹ po, enẹlẹ pó dóna sọawúhia to dinvie nugbonugbo kẹdẹdilé e sọawúhia dó to ojlẹ apọsteli lẹ tọn mẹ. Podọ to vivọnu, wanyinna Jiwheyẹwhe tọn he sọgbe lọ, kẹdẹdilé e sọawúhia dó to satin ji to Gọlgọta gbọn owhẹ̀dọgbọ po jona po dali, dóna sọawúhia ga to mẹhe yè dọwhẹ̀gbọna lẹpo mẹ, yèdọ yé he tindo dọpọ́n ojona yetọn tọn lẹ tọn, na: “Onú helẹ wẹ yẹn degbèna mì dọ, mì ni yiwanna mìnọzo” (JOHANU 15:17). Whenuena yisenọ nugbo lẹ ko yín ayiha doponọ po linlẹn doponọ po, jikun nukọn-nukọn tọn po godogodo tọn po na jà (JAKỌBU 5:7:11; JOẸLI 2:23; ISAIA 44:3; ZEKALIA 10:1). Whenẹnu wẹ huhlọn Jiwheyẹwhe tọn na sọawúhia, podọ di Job tọn, yèdọ mẹhe hodẹ̀na họ́ntọn etọn he ko dowhẹ̀ ẹ (JOB 42:10), ewọ mọ vọjlado yí to ogbẹ́ donu awe ji, mọdopolọ wẹ onú he Jiwheyẹwhe ko ná Agùn lọ sọn whẹ́whẹ́nu, nasọ sọawúhia.

Do ayi e go, wanyi pipè kẹdẹ wẹ opọninọ̀ gbesisọ tọn. Na yè wlánwé etọn dọmọ: “Otadó onú helẹ pó tọn, mì zé owanyin dogo, ehe yín pọninọ̀ gbesisọ tọn” (KOLOSINU 3:14). Enẹwutu, mí dóna tindo wanyi pipé hlan Mẹfligọ̀tọ lọ, hlan mẹfligọ̀ lẹ, podọ hlan Ohó Jiwheyẹwhe tọn dopodopo, podọ ga hlan yise nugbo podọ gbẹ̀te lọ hlan opagbe Jiwheyẹwhe tọn dopodopo. Na whenuena mí omẹ pó na yín gigọ́na Gbigbọ Wiwé kẹdẹdi to Owé Owalọ 2 tọn, podọ kẹdẹdi to Agùn tintan lọ mẹ, whenẹnu wẹ mí na dọ nugbonugbo dọmọ: “… Na yè ko kọ̀n owanyi Jiwheyẹwhe tọn pé to ayiha mẹ gbọn Gbigbọ Wiwé he yè yí hlan mí dali” (LOMUNU 5:5). Do ayi e go, owẹn núyọ́nẹn tọn he yè tùnmẹ gbọn ninọ̀mẹ jẹagọ̀ de mẹ, ma sọgan dè núdepope tọ́n gba; adavo eyín dọ yè gọ̀ onú popo wá titò Jiwheyẹwhe tọn mẹ, whenẹnu wẹ ohógbè he lọ na yín zinzán, dọmọ: “Na omẹ sọha he yè hlẹali gbọn Gbigbọ Jiwheyẹwhe tọn dali, yé wẹ ovi Jiwheyẹwhe tọn” (LOMUNU 8:14).

Whenuena Asisúnọ lọ na wá nugbonugbo, whenẹnu wẹ “awhágbè oylọ finfọ́n” Etọn tọn na dọnú jẹnukọn na yé he kú to Klisti mẹ lẹpo, podọ to enẹgodo, yé he to ogbẹ̀ to Klisti mẹ lẹpo na yín didiọ, bo nasọ yín zizédaga to aslọ mẹ nado yì pé Oklunọ lọ. LÉ WẸ OKLUNỌ DỌ to Ohó Etọn wiwé po madopòdo po mẹ (TẸSALONIKA 4:13-18).

Do ayi e go, kọlẹ́wá Oklunọ tọn na yín nugbo, yèdọ dilé zizéyì aga Etọn yín nugbo dó to OWALỌ 1:11 tọn mẹ, dọmọ: “… Jesu he lọ, he yè yí do olọn mẹ sọn mì de, nadọ lẹ́gọ̀wá dilé mì mọ ẹn bọ é jei olọn dó.” Podọ fọ́nsọnkú oṣiọ he tin to Klisti mẹ lẹ tọn na yín nugbo (1 KỌLINTINU 15:42-44). Didiọ agbasa mítọn tọn nasọ yín nugbo (1 KỌLINTINU 15:54). Bẹ́yìlọnmẹ lọsu na yín nugbo (1 TẸSALONIKA 4:17). Núdùdù alọwle hùnwhẹ tọn tọn na yín nugbo (OSỌHIA 19:7). Onú lẹpo na yín nugbo, Owhè fọtọ́n lọsu ga (OSỌHIA 20), podọ to vivọnu, olọn yọ́yọ́ lẹ po aigba yọ́yọ́ lọ po (OSỌHIA 21). MALANATA, wá Oklunọ Jesu! “Ewọ he sàkunnu onú helẹ tọn dọmọ, Mọwẹ, yẹn ja yiyáyiyá. Niṣẹ! Wá, Jesu Oklunọ!” (OSỌHIA 22:20).

Yè ma dóna gọ́ núdepope na Ohó lọ gba …

Do ayi e go, devizọ́n nọvisunnu Branham tọn lọsu yín onú vivẹ di Mọse tọn, po Johanu-Baptist tọn po, podọ po apọsteli Paul tọn po ga, he tin to kọ̀ndopọ́ mẹ po otànho Whlẹngan lọ tọn tọn po. Ohó Jiwheyẹwhe tọn yín didọ gbọn wẹnzagùn lẹ dali bo ko yín tuntunmẹ hlan mí; podọ enẹlọ wẹ mí to lilá pé, na Ohó lọ kẹdẹ wẹ na nọte kakadoi (1 PITA 1:25). To Owé 2 PITA 3:14-18 tọn mẹ, Apostẹli Pita miyọnhomẹ na yisenọ lẹ to pinpọ́n opagbè kọ̀lẹ́wá lọ tọn, yín ṣiṣẹ̀ podọ matin apa kavi diho depope gba. Ewlọsu sọ to alọdlẹndo episteli Paul tọn lẹ, bo sọ to didohia to whepoponu dọ onú sinsinyẹn delẹ tin finẹ nado yín domọna. Ṣigba mí mọdona dọ akuẹhihọ owẹn Biblu mẹ tọn lẹ tọn ma yín gbèdidè sinsinyẹn nado mọdona gba, kẹdẹdi Paul tọn to whenẹnu, yèdọ ehe Pita to alọdlẹndo to Owé 2 PITA 3:16 tọn mẹ lẹ, kavi ehe nọvisunnu Branham dọ lẹ, yèdọ ehe tin to teninọ̀ daho de mẹ na núyiwà Jiwheyẹwhe tọn to vivọnu lọ. Kẹdẹdi whenẹnu tọn, omẹ mọhunkọ tọn lẹ sọ tin to egbé ga, yé he nọ yí ohógbè nọvisunnu Branham tọn lẹ bo do nọ basi núplọ́nmẹ yetọn titi he jẹagọ̀ lẹ (AFỌ 16).

Do ayi e go, núplọ́nmẹ he Paul to niná hodotọ etọn Timọti he yín nugbonọ to Owé 2 TIMỌTI 4:1-5 tọn mẹ, ko yín niná gbọn Oklunọ Lọsu dali hlan nọvisunnu Branham to owhè fọtọ́n-fẹnẹ-kantọ̀n e lán wiatọ̀ntọ (1933) mẹ, to númimọ de mẹ. Enẹwutu, devizọ́nwàtọ nugbo he yín Jiwheyẹwhe tọn depope dóna yí ohó helẹ lọ hẹn ayiha mẹ, dọmọ: “Enẹwutu, yẹn dègbèna we to Jiwheyẹwhe nukọn, podọ to Jesu Klisti Oklunọ nukọn, mẹhe na dawhẹ̀na omẹ he to ogbẹ̀ po oṣiọ lẹ po to awúsọhia etọn po ahọludu etọn po whenu; nọ dọyẹwhehó ohó lọ tọn; dó magbọjẹ na dewe to ojlẹ mẹ podọ to ma yín ojlẹ mẹ; nọ yín linsinsinyẹn po oplọ́n lẹpo podo wọ́hẹmẹ, nọ yí do pọ́nmẹgo, bo sọ nọ jlahomẹdónamẹ. Na ojlẹ na wá bọ yé ma to na dóakọ́nna oplọ́n he pégan; ṣigba to wantúntún yetọn titi mẹ, yé he tlitó, yé na bẹ́ núplọ́ntọ pli na yéde; yé na lẹ́ otó yetọn sọn nugbo mẹ, bo nasọ gọ̀ do otàn ovọ́ kọ̀n. Ṣigba nọ họ́ dewe to onú popo mẹ, dóakọ́nna nukunbia, nọ to azọ́n yẹwhehódọtọ tọn wà pé, bo nọ wàzọ́n devizọ́n towe tọn diun hézéhézé.”

Oklunọ lọ sọ dègbèna mi ga dọ, yẹn ni hia Owé 2 TIMỌTI 4 tọn, to owhè fọtọ́n-fẹnẹ-kẹ̀nnẹ-kòtọ (1980) tọn mẹ to otò Masẹyi tọn mẹ, to Flansi. To whèjai he jẹnukọnna ehe lọ, yè ko kànhóbiọ dogbọn tadèna wanyìnyẹn osò ṣinawe he tin to Owé OSỌHIA 10 tọn mẹ lẹ tọn dali. Do ayi e go, yẹn matindo gblọndo ohókànbiọ nẹ lọ tọn to whenẹnu gba. To whenuena yẹn to Owé 2 TIMỌTI 4 tọn lọ hia, to tẹndodopolọ mẹ, yẹn mọdona núhe wutu yẹn dóna hia owéfọ he lọ: Na yẹn ma sọgan podọ yẹn ma dóna dọyẹwhehó kavi plọ́nmẹ núdepope gba, adavo Ohó lọ, mọwẹ yẹn ma sọgan podọ yẹn ma sọ sọgan yín máhẹtọ to tùnmẹ lẹ mẹ gba. Na yẹn ma sọgan yígbèna onú he ma sọgbè depope gba, na yè ko dè enẹ lọ sẹ̀ sọn yẹn mẹ.

Enẹwutu, mẹdepope he yè yín yiylọ sọn Jiwheyẹwhe de nugbonugbo, dóna yí ohókọnamẹ he Paul ko dọ hlan Timọti hẹn to ayiha etọn mẹ, bo nasọ yí i zán: “Enẹwutu, yẹn dègbèna we to Jiwheyẹwhe nukọn…, nọ dọyẹwhehó ohó lọ tọn…!” Na núdepope he yè ma wlán do Ohó lọ mẹ ma jẹ na yẹwhehó Wẹndagbe madopòdo lọ tọn gba. Podọ mẹdepope he dọyẹwhehó núhe matin to Biblu mẹ tọn depope, yín e tlẹ yín dọ ewọ do e hia di núdohiamẹ de, enẹ lọ na hẹn odẹ̀hodo wá (GALATIA 1:8), yín e tlẹ yín angẹli olọn mẹ tọn dé de wẹ enẹ lọ sọn wá!

Na enẹwutu wẹ apọsteli Johanu do ná mí vivẹ he dọmọ: “Na yẹn sakunnu hlan yé he to ohó dọdai tọn he tin to owé he mẹ sè lẹ dọmọ, Eyín mẹdepope na dè dogọ́ onú helẹ, Jiwheyẹwhe na dè azọ̀nylankan he yè wlán do owé he mẹ dogọ́ ẹn: eyín mẹdepope na depò sọn ohó he tin to owé dọdai tọn he mẹ, Jiwheyẹwhe na dè otẹn etọn sọn owé ogbẹ̀ tọn mẹ, sọn otòdaho wiwé lọ mẹ, podọ sọn onú he yè wlán do owé he mẹ lẹ mẹ” (OSỌHIA 22:18-19).

Do ayi e go, yé he nọ hẹn núhe yè wlán do owé lọ mẹ lẹ kẹdẹ go wẹ yè ylọ dọ donanọ: “Donanọ wẹ ewọ he to hihia, podọ yé he to ohó dọdai he tọn sè, bo sọ to onú he yè wlán do e mẹ lẹ yí hẹn; na whenu to sisẹpọ́ wutu” (OSỌHIA 1:3).

Jiwheyẹwhe nọ lẹn núhe É to didọ pọ́n bo sọ nọ dọ núhe É to linlẹnpọ́n

Do ayi e go, yè ko dọ hlan yẹwhegán Daniẹli dọmọ: “Ṣigba hiẹ, Daniẹli è, súnúdo ohó lẹ lọ, bo sọ yí ohiadonu do tlẹ́ owé lọ, yèdọ jẹ ojlẹ opòdo lọ tọn: mẹsusu na họ̀nwezun yìgodo podọ yìnukọn, yè nasọ hẹn oyọ́nẹn sùdeji” (DANIẸLI 12:4).

Mí tindo ojlẹ opòdo lẹ tọn: na owé he yè súnúdo lọ ko yín hùnhùn podọ núhe to e mẹ lọ ko yín hùnhùndohia. Enẹwutu, mí ni dopẹna Jiwheyẹwhe; na onú depope ma sọ pò to finẹmẹ ehe sọ pò to núsúdo gba, na “do ayi e go, Kinnikinni lọ he sọn whẹndo Juda tọn mẹ, Adọ̀ Davidi, ko gbawhàn nado hùn owé lọ, podọ nado họ̀n hiadonu etọn ṣinawe lẹ” (OSỌHIA 5:5).

‹‹E sọ dọhlan mi dọ, hiẹ yí hiadonu do tlẹ ohó dọdai tọn he tin to owé he mẹ lẹ blo: na ojlẹ lọ to sisẹpọ́›› (OSỌHIA 22:10). To afọ atọ́n owé lọ gbẹpò to titlẹ.

Titò Whlẹngán nugbo lọ tọn ko yín didohia mí hézéhézé to Ohó lọ mẹ. Mí dóna zé yé do otẹn yetọn lẹ mẹ yèdọ whèta ṣinawe agùn lẹ tọn (OSỌHIA 2: 3). Angẹli ẹnẹ lẹ he yè sin to otọ̀ Eflaiti tọn tó lẹ, to didohia whẹdida lẹ (OSỌHIA .9), podọ ga angẹli ṣinawe lẹ sọ kùnpẹn lọ (OSỌHIA. 8-11). Podọ na míwlẹ tọn, ohóta vovo helẹ pó yín domọna hézéhézé, na ehe wẹ yín whenuena Oklunọ jẹte di Angẹli Alẹ̀nù tọn de (OSỌHIA. 10) kavi to whenuena yẹwhegán awelẹ sọawúhia (OSỌHIA 11) kavi onú he kàn angẹli ṣinawe lẹ po ogo homẹgble Jiwheyẹwhe tọn tọn po (OSỌHIA. 16) popolẹpo núdohia lẹ tọn po nújijọ lẹ po tọn po, ko yín didohia mí gbọn jọmiyọn mẹ podọ to ohóta sọgbè de mẹ, to ninọ̀mẹ domọnanú tọn de dali, kẹdẹdi dọ e ma ko tin to whèta he ko jẹnukọn na mí lẹ tọn mẹ gba.

Ṣigba yè to vivọ ẹ dọ to whelẹponu, to Oyín Oklunọ Jesu Klisti tọn mẹ: Ewọ to bibiọ dinvie oylọ tintọ́n po awúwiwle tọn po hlan Agùn -Asivu lọ tọn. Yín e tlẹ yín dọ, mí mọdona onú dabla lẹ po, ṣigba bọ mí ma tindo owanyi nugbo na Ohó lọ gba, yèdọ pannukọn dopodopo Ohó lọ tọn, bé whenẹnu mí ma sọgan yín awúwletọ, kavi yinwanna awúsọhia Etọn gba. Enẹ wẹ vogbingbọn he tin to awhli núyọ́nẹntọ lẹ po awhli lulunọ lẹ po ṣẹnṣẹn. Mí ko wá vivọnu, vivọnu lẹ tọn, he yè to didọ dinvie, he yín gigọ́ vọ́jládo pipé he sọgbè hẹ Ohó lọ, e dóna yín mọ whẹpo Oklunọ mẹyiwanna mítọn podọ Asisunọ lọ nado wá. Mẹdidè lẹ na tẹdo Ohó lọ go kakajẹ vivọnu, podọ yé ma sọgan klọ yé gbọn tunmẹ alọpa devo de dali gba. Yé doyise na Owẹn dagbe lọ kẹdẹ, yé na yín omẹ he yè doai nugbonugbo do Owé Wiwé lẹ ji, jẹnukọn na kọlẹ́wá awetọ Klisti tọn. Podọ yé na dopẹ na Oklunọ to madòpódo mẹ na devizọ́n dọdainọ nọvisunnu Branham tọn tọn, he gọ̀ nújijọ titò Whlẹngán tọn lẹpo do otẹn yetọn mẹ. Yé wẹ yè dọhó dagbe he hlan dọ, ‹‹Donanọ wẹ nukun mìtọn lẹ, na yé mọ, podọ otó mìtọn lẹ, na yé sè.››

DEVI MA KLO HÚ KLUNỌ ETỌN GBA

Ohókànbiọ susu wẹ ko sọawúhia mi, ehe yè dóna ná gblọndo etọn. Podọ owẹn jẹhọn mẹ tọn lẹ ko sọ yín bibẹ́plidopọ́: podọ to dopo mẹ, ohókànbiọ atọ́n tin to finẹ, to ehe bọdo e go, ṣinatọ̀n tin to finẹ, podọ to devo mẹ okò. Nado dọ titegbe, osọha ohókànbiọ he yẹn dóna ná gblọndo lẹ tọn yín kande-atọ́n. Ehelẹ pó sọ jlo nado tindo nukunnumọjẹnugo do ohógo nọvisunnu Branham tọn lẹ ji. Enẹwutu, yẹn to vivẹ mì dọ, mì ni tindo wuntuntun, na e ma bọawuna mi nado ná gblọdo ohókànbiọ nẹlẹ gba.

Dogbọn núhe kàn ohóta Biblu mẹ tọn lẹ tọn dali, yẹn ko dọhó do yé ji dote to susu ohódidọ ṣie lẹ mẹ, bo sọ táhinhọ́n do yé ji gbọn Owé Wiwé lẹ dali. Do ayi e go, enẹ lọ sọ yín onú titegbe he kàn devizọ́n dọdai he yìaga lọ tọn podọ magbọvọ nọvisunnu Branham tọn lọ tọn. Gbèdidè he Oklunọ ná mi to azán awetọ, osùn ẹnẹtọ, owhè fọtọ́n-fẹnẹ-kẹ̀nnẹ e lán awetọ (1962) tọn mẹ bo sọ yín hinhẹnṣẹ̀ gbọn yẹwhegán lọ dali to azán atọ̀n, osùn wiawetọ, owhè fọtọ́n-fẹnẹ-kẹ̀nnẹ e lán awetọ (1962) tọn mẹ to nukun kunnudètọ awe he yín nọvisunnu Wudu po Sotimanu po tọn mẹ, enẹ lọ wẹ nado nọ dọyẹwhehó lọ bo sọ nọ má núdùdù he yè bẹ́pli lọ. Dinvie, na omẹdidè lẹ tọn wutu, yẹn to didọ whladopo dogọ́, dọ, to osẹ̀gbè azán fọtọ̀n-nukun-dopotọ, osùn ṣinẹtọ, owhè fọtọ́n-fẹnẹ-kẹ̀nnẹ-fọtọ̀n e lán dopotọ (1976) tọn mẹ, wẹ Oklunọ dọhó hlan mi po ogbè sinsinyẹn de po to hógbè helẹ mẹ, dọmọ: Devi ṣie, Yẹn ko dè we kẹdẹdi Owé MATIU 24:45-47 tọn, na hiẹ nido má núdùdù lọ.” Nugbo wẹ ehe lọ yín, yèdọ dilé Jiwheyẹwhe tin to ogbẹ̀ dó.

Do ayi e go, to Owé AMỌSI 8:11 tọn mẹ, Ewlọsu ko dọdai dọ hùvẹ nado sè Ohó Etọn na sọawúhia, podọ gbẹtọ gbigbọnọ lọ na nọ̀gbẹ̀ gbọn Ohó Jiwheyẹwhe tọn dopodopo dali. Enẹwutu, Mẹflitọ mítọn dọmọ: “Núdùdù ṣie wẹ nado wà ojlo mẹhe do mi hlan tọn podọ nado dótana azọ́n etọn” (JOHANU 4:34). Podọ gbọn Paul mẹ, Ewọ dọ hlan devizọ́nwàtọ etọn dopodopo dọ, “Eyín hiẹ nọ flin onú helẹ mẹmẹsunnu lẹ, hiẹ na yín devizọ́nwàtọ Jesu Klisti tọn de, he yè plọ́n to ohó yise tọn mẹ, podọ sọn oplọ́n dagbe lẹ mẹ, ehe hiẹ ko to hihodo kaka jẹ dinvie” (1 TIMỌTI 4:6).

To whepoponu, Owé 2 TIMỌTI 4 dóna yín ṣiṣẹ̀ dogbọn ehetọn dali, nado mọdona dọ ojlẹ na wá bọ omẹ susu “ma to na dóakọ́nna oplọ́n he pégan; ṣigba to wantùntùn yetọn titi mẹ, yé he tlitó, yé na bẹ́ mẹplọ́ntọ pli na yéde…” Enẹwutu, to Owé MATIU 24:48-50 tọn mẹ, yè ko dọhó do afànumẹ ylankan de go ga, yèdọ mẹhe na dọ to ayiha etọn mẹ dọ, Klunọ ṣie dọ̀n gigọ̀ etọn do godo…” (afọ 48 lọ). Kẹdẹdilé Ovi Gbẹtọ tọn nọ do Jinukún dagbe lọ jẹnukọn dó, mọwẹ yé mẹhe É dohlan lẹpo nọ wà dó ga (MATIU 13). To enẹgodo, kẹ̀ntọ lọ nọ wá dandan nado do jinukún ylankan, yèdọ ogbé ylankan lọ: enẹ wẹ tùnmẹ gbẹtọ tọn lẹ. Do ayi e go, devi dagbe podọ núyọ́ntọ lọ ma nọ do núdepope adavo Jinukún Ohó lọ tọn kẹdẹ, bo sọ nọ má Núdùdù gbigbọnọ lọ. Ṣigba afànumẹ ylankan nọ ná tùnmẹ ede titi tọn.

Yé mẹhe yè ji sọn Jiwheyẹwhe de lẹpo nọ yise bo sọ nọ jaya dọ Oklunọ Jesu Klisti Lọsu ko ná whenu ojlẹ he lọ, nado dọyẹwhehó Ohó lọ tọn. Do ayi e go, mí ma sọgan dọ onú devo depope gba: Na ewọ mẹhe Jiwheyẹwhe dohlan nọ dọyẹwhehó Ohó Jiwheyẹwhe tọn lọ tọn kẹdẹ, podọ ewọ mẹhe sọn Jiwheyẹwhe de ma nọ sè núdepope adavo Ohó Jiwheyẹwhe tọn lọ kẹdẹ (1 JOHANU 4:6), bo ma yín otàn ovọ́ lẹ gba (2 TIMỌTI 4:4).

Do ayi e go, Paul wlánwé dọmọ: “Ṣigba to onú lẹpo mẹ, míwlẹ to whẹ̀sùna míde di devizọ́nwàtọ Jiwheyẹwhe tọn, to homẹfa susu mẹ, to nukunbibia mẹ… gbọn ohó nugbo tọn mẹ, to huhlọn Jiwheyẹwhe tọn mẹ, to gbaja dódó tọn mẹ, to adusilọ mẹ podọ to amiyọnlọ mẹ, gbọn gigo po ovlẹ po dali, gbọn mẹsislẹ ylankan po mẹsislẹ dagbe po dali: di mẹklọtọ, ṣigba nugbnọ” (2 KỌLINTINU 6:4-8).

Mí sọ hia to Owé 1 PITA 4:12-13 tọn mẹ, dọ, to whedelẹnu, yisenọ lẹ dóna gbọn whlepọ́n miyọnawu mẹ, ṣigba na mí ni yín máhẹtọ to yajiji Klisti tọn mẹ, “… na whenuena yè dè gigo etọn hia, mí nido jaya to homẹhùnhùn susu mẹ.”

Do ayi e go, dọ, Mẹfligọ̀tọ mítọn Lọsu ko dóakọnna ovlẹ lọ sọn jiji Etọn whenu jẹ zizéyì-olọn mẹ Etọn whenu. Enẹwutu, wékàntọ lẹ wọhẹ Ẹ na Ewọ yín jiji sọn ogalilọ mẹ (JOHANU 8:41), bo tindo aovi de (JOHANU 10:20), bo tindo kọ̀ndopọ́ hẹ Beẹlzebuli (LUKU 11:15), bo gọ́na gbigbọ devo (MATIU 27:63), bo sọ yín oylanwàtọ de (JOHANU 18:30). É dóakọnna ovlẹ nẹlẹ pó, pòdọ to satin ji, yè sọ vlẹ Ẹ kò. Ṣigba to afọnnu Jùwáyì tọn, É tọ́nsọn yọdòmẹ kẹdẹdi Awhàngbatọ lẹgba tọn tọn, awhàngbatọ okú po kútòmẹ po tọn, whenẹnu wẹ Ewọ sọgan dègbè dọmọ: “Aṣẹ̀ lẹpo wẹ yè ná mi sọn olọn kaka wá aigba ji.” Do ayi e go, Ewọ hẹji yìaga po awhágbè awhàngbigba tọn po (PSALM 47:6; PSALM 68:19; LUKU 24:50-53; OWALỌ 1:9-11), podọ Ewọ nasọ lẹ́gọ̀wá po huhlọn daho po, podọ po gigo po.

Podọ kẹdẹdilé e sọawúhia hlan Oklunọ dó, mọwẹ e nasọ te hlan devi Etọn lẹ ga, dọmọ: “Mì ni flin ohó he yẹn ko nọ dọ hlan mì, dọ, Afànumẹ ma klohú oklunọ etọn. Eyín yè dohomẹkẹn mi, yé nasọ dohomẹkẹn mìwlẹ ga; eyín yé ko yí ohó ṣie hẹn, yé na yí mìtọn hẹn ga” (JOHANU 15:20). É sọ dọ ga, dọmọ: “Donanọ wẹ mì, whenuena gbẹtọ lẹ na to wangbẹna mì, whenuena yé na to mì klán sọn ogbẹ́ yetọn mẹ, bo nasọ to mì vlẹko, bo to oyín mìtọn dè yìngbe di oylan, na Ovi gbẹtọ tọn wutu” (LUKU 6:22).

Ṣigba to ojlẹ popo mẹ, ehe dóna yín ṣiṣẹ̀ dọmọ: “Yé he dò to avi mẹ lẹ, na gbẹ̀ to hàngbè ayajijẹ tọn mẹ. Ewọ he to zọnlinzun bo to avivi, whenuena é na zé okú lọ hẹn, é nasọ lẹ́gọ̀ po ayajijẹ po, whenuena é na hẹn sinsẹ́n” . Do ayi e go, whenuena Oklunọ na sọawúhia to gigo mẹ to kọlẹ́wá Etọn whenu, míwlẹ lọsu nasọ jaya bo nasọ tin to ayajijẹ mẹ. “Mẹhe mì ma ko mọ, bo to wanyinna; mẹhe mì ma tlẹ mọ dinvie, gãnṣo bo to yíyíse, mì yí aya masọgandọ he gọ́na gigo to ayajijẹ mẹ” (1 PITA 1:8). Dinvie, mí to vlẹko lẹ hẹn na Oyín Etọn wutu, ṣigba whenuena É na wá, mí na yín ayanọ bo nasọ tin to ayajijẹ mẹ, podọ mí nasọ yí jẹgbakún gigonọ lọ (1 PITA 5:4). Do ayi e go, É wá tintan nado bẹ́ ylando mítọn lẹ sẹ̀; Ewọ nasọ wá awetọ na yé he to tenọpọ́n Ẹn lẹ (HEBLU 9:28), yèdọ hlan yé he yinwanna awúsọhia Etọn lẹ (2 TIMỌTI 4:8), podọ hlan yé he wléawudai nệ lẹpo (MATIU 25:10).

Enẹwutu, apọsteli Johanu do huhlọn mí, dọmọ: “Podọ dinvie, mì yọpọ emi, mì nọte to ewọ mẹ, na, whenuena é na sọawúhia, mí nido tindo tudido, bo ma nasọ kuwinyan to nukọn etọn to gigọ̀wá etọn whenu… ṣigba mí yọ́nẹn dọ, whenuena ewọ na sọawúhia, míwlẹ na di ewlọsu; na mí na mọ ẹn dólé é te.” (1 JOHANU 2:28 po ota etọn 3:2 po).

Etẹwẹ nọ jọ̀ whenuena Oklunọ dawhá gángán di kinnikinni de?

Mí gbọ na mí ni dọ whladopo dogọ́, na omẹ godogodo tọn lọsu nido mọdona dọ: Ewọ mẹhe yise kẹdẹdilé Owé Wiwé lẹ dọ dó, na mọ núdohiamẹ owéfọ Biblu mẹ tọn lẹ tọn he kàn ohóta dopodopo. To Owé OSỌHIA 10 tọn mẹ, Oklunọ jẹte di Angẹli Alẹ̀nù tọn lọ po owé lọ hùnhùn po, Ewọ sọ yí afọ Etọn lẹ do ohù ji podọ do aigba ji, bo to awhádo ogbè lélé, di whenuena kinnkinni to gbigbo gángán. Ohógo he mí dóna mọdona to ofi, wẹ yín “gbigbo gángán”.

Do ayi e go, to yẹwhehó he yín, “Odò” mẹ, ehe yè dọ to azán fọtọ̀n-nukun-awetọ, osùn atọ̀ntọ, owhè fọtọ́n-fẹnẹ-kẹ̀nnẹ e lán atọ̀ntọ (1963) tọn mẹ, nọvisunnu Branham hia Owé OSỌHIA 10:1 tọn, hadopo to enẹlọ godo wẹ é dọmọ: Eyín mì do ayi e go, Klisti wẹ. Na yè ylọ Ẹ dọ, Angẹli Alẹ̀nù tọn to Alẹ̀nù Hóhó mẹ. Ewọ nasọ wá Ju lẹ de to whenuena Agùn ko dóalọte, yèdọ whenuena yè ko zé Agùn lọ yì.”

Enẹlọ wẹ ṣiṣẹ̀ apáwhé awetọ MALAKI 3:1 tọn tọn, dọmọ: “… podọ Oklunọ, mẹhe mì to dindinyì na wá jẹ tẹmpli etọn mẹ ajiji; angẹli alẹ̀nù tọn lọ, mẹhe mẹ homẹvivi mì te, dayi e go, é já…”

Yè ko sọ dọdai dote dogbọn núhe na wá jọ̀ po yisenọ he yín ovi Islaẹli tọn lẹ po tọn, gbọn Ohó dọdai tọn lọ dali. Whenẹnu wẹ e na yín ṣiṣẹ̀, dọmọ: “Podọ Oklunọ na lì, sọn Ziọni mẹ, bo sọ do ogbè etọn sọn Jelusalẹm; podọ olọn lẹ po aigba po na whàn: ṣigba Oklunọ na yín fibẹ̀tado hlan omẹ etọn lẹ, podọ figángán de hlan ovi Islaẹli tọn” (JOẸLI 3:16).

“Yé na nọ zinzọnlin hodo Oklunọ, mẹhe na nọ lì di kinnikinni de: na ewọ na lìovi nasọ to sisọsisọ sọn whèyìhọ ji ja” (HOSEA 11:10).

“Ewọ dọmọ, Oklunọ na lì sọn Ziọni mẹ, bo sọ do ogbè etọn sọn Jeslusalẹm mẹ; podọ fininọ̀ lẹngbọhọ́tọ lẹ tọn lẹ na blawu, podọ aga Kalmẹli tọn nasọ yọ́” (AMỌSI 1:2).

Do ayi e go, ojlẹ he mẹ Ewọ lì di kinnikinni de te wẹ asiko nẹ lọ sọawúhia na awhágbè wanyinyẹn osò ṣinawe lẹ tọn nido dọnú (OSỌHIA 10:3). Whenẹnu wẹ Johanu pọ́ núhe yè ko wlán lẹ, ogbè de sọn olọn mẹ didọ hlan ẹn dọmọ: “Yí hiadonu do tlẹ onú he osò ṣinawe lẹ yí wanyinyẹn do dọ, a sọ wlánwé yetọn blo” (afọ etọn 4). Na Jiwheyẹwhe ni ná budisi wiwé de hlan omẹ lẹpo, nado dibusi enẹ lọ; na “LE WẸ OKLUNỌ DỌ” wẹ nugbonugbo.

Angẹli Alẹ̀nù tọn lọ, yèdọ Ewọ Mẹhe yí afọ etọn do aigba ji podọ do ohù ji, bo lì di kinnikinni de, zé alọ etọn do aga hlan olọn to whenẹnu, bo sọ whlé gbọn ewọ he tin to ogbẹ̀ kakadoi dali, dọmọ: “ojlẹ ma sọ tin ba…”. To owé yẹwhegán Daniẹli 12:7 tọn mẹ, ohókànbiọ lọ yín tadèna po pagbè lọ po hézéhézé hlan ojlẹ didè lọ: “… bo whlé gbọn ewọ he togbẹ̀ kakadoi dali dọ, e na tin na ojlẹ de, ojlẹ lẹ, po odá de po; podọ whenuena yé ko basi opòdo gbigbà omẹ wiwé lẹ tọn tọn de hanyanhanyan, onú lẹpo na yín tadóna”. Niṣẹ! To Ohó dọdai tọn lọ mẹ, yè ko dọ hlan mí hézéhézé dọ, owhè atọ̀ndá sọn ojlẹ he mẹ yè ko dopagbe, kaka jẹ whenuena onú lẹpo na yín ṣiṣẹ̀, yèdọ to ojlẹ godo tọn lọ mẹ. To Owé Daniẹli 7:25 tọn mẹ, mí sọ hia dogbọn owhè atọ̀ndá lọ tọn dali, yèdọ ehe kọ̀ndopọ́ hẹ Islaẹli podọ to Owé OSỌHIA 12:14 tọn mẹ, mí mọ ojlẹ de, po ojlẹ lẹ po, podọ odá ojlẹ de tọn po, kẹdẹdi Owé DANIẸLI 12:7 tọn.

To ofi, mí mọ dọ e ma sọ yín ohókànbiọ Agùn-Asivu lọ tọn gba, adavo ojlẹ nukunbibia Islaẹli tọn tọn. Na yè ko dọ hlan yẹwhegán Daniẹli dọmọ: “Dinvie, ye hẹn mi wá nado hẹn we tùnwun núhe na jọ̀ do omẹ towe lẹ go to azán agọ̀gbọnẹn tọn lẹ mẹ: na númimọ lọ gbẹ́sọ tin na azán susu” (DANIẸLI 10:14). Dinvie, po owéfọ Biblu tọn he sọgbe lẹpo po, e ma sọ sinyẹnawu nado zé núyiwà daho lọ do ninọ̀mẹ he sọgbe mẹ gba, nado dọ do Biblu tọn mẹ. Na enẹ lọ ma sọ kàn Agùn-Asivu lọ tọn gba, adavo omẹ Islaẹli tọn lẹ, mí ma sọ dó hudo nado to núyiwà he kàn enẹlẹ tọn pọ́n gba. Na Oklunọ lọ na pọ́n omẹ Etọn lẹ kaka jẹ opòdo.

Opòdo ojlẹ lẹ tọn wẹ; Wiwá Etọn ko sẹpọ́

To Owé MATIU 24 tọn po Owé MALKU 13 tọn po, podọ Owé LUKU 21 tọn mẹ, Oklunọ ko sọ dọhó do nukọnyìyì go do ojlẹ he na jẹnukọnna kọlẹ́wá Klisti tọn. Enẹwutu, É zé whenu he lọ jlẹdo ojlẹ Noé tọn go (sọn GENẸSISI 6 jẹ ota 9 tọn mẹ), podọ do ninọ̀mẹ Sọdọmi po Gomọla tọn po go (GENẸSISI 19; LUKU 17). Mọwẹ e na te dilé e te to hóhówhenu dó, mọwẹ e sọ yín dó.

Do ayi e go, Ohó Jiwheyẹwhe tọn po gbèdidè núdidá tọn po yín hihiajẹ di núgbigble dogbọn azọ́nwhé aihọn lọ tọn lẹ tọn dali. Enẹ lọ tin hlan asú po asi po lẹ, hlan whẹndo lẹ, podọ hlan jọwamọ he pẹnzín lẹ.

Apọsteli Paul he yín núzinzán mítọn núyọ́nẹntọ, ko do ninọ̀mẹ lọ blebú hia to Owé LOMUNU 1:24-32 tọn mẹ, dọmọ: “Enẹwutu, Jiwheyẹwhe jo yé hlan ojlo gbémagbo tọn lẹ; na yèdọ yọnnu yetọn lẹ diọ zinzán jọwamọ do enẹ he jẹagọ̀ do jijọ go: mọkẹdẹ wẹ sunnu lẹ ga, yé nọ jo zinzán jọwamọ yọnnu tọn do, bo sọ nọ to winwàn to ojlo yetọn mẹ to yénọzo go: sunnu po sunnu po to onú he ma jẹ wà…” Do ayi e go, ehe lọ to ṣiṣẹ̀ to nukun mítọn mẹ podọ to otó mítọn mẹ.

Mọwẹ agùn lẹ lọsu to wiwà dó di gbigbọ ojlẹ he mẹ tọn he pò lẹpo. Na ehe gbọn godo tọn, mí sọgan hia do ohóta daho he mẹ, dọ, “Didiọ zinzán agùn katoliki tọn tọn. Na otò Vatikan tọn ko yígbèna zinzán sunnu po sunnu po tọn, podọ yọnnu po yọnnu po tọn. Yè tùnmẹ dọ, zinzán sunnu po sunnu po tọn kavi yọnnu po yọnnu po tọn sọgan hẹn adọkùn wá na piplimẹ yisenọ lẹ tọn gbọn zinzán yetọn po ninọ̀mẹ yetọn po dali…”

To aihọn mẹ, omẹ dopodopo tindo jlọjẹ nado nọ̀gbẹ̀ to ninọ̀mẹ he mẹ ewọ mọ dọ e yín dagbe te, bo sọ mọ dọ, yè ma na dotukla omẹ depope gba, na yè nido mọ ohóta kinklán tọn dogbọn zinzán yetọn lẹ dali. Enẹwutu, jlọjẹ gbẹtọ lẹpo tọn yín núhe to ote bọ yè ma sọ sọgan hẹngble gba. To popolẹpomẹ, hlan ewọ mẹhe yí Jiwheyẹwhe sè bo sọ yín jiji nugbo gbọn Gbigbọ dali to egbé, wẹ Ohó Jiwheyẹwhe tọn yín afọgbẹn nújijlẹ tọn hlan. Podọ ewọ mẹhe yín máhẹtọ to Agùn nugbo Oklunọ tọn tọn mẹ nọ dibusi gbèdidè núdidá Jiwheyẹwhe tọn tọn, to asú po asi po mẹ, podọ whẹndo lẹ mẹ, dẹnsọlé gbèdidè Agùn lọ tọn po titò Whlẹngan tọn he yè ná mí gbọn Ohó Etọn dali, mọwẹ ewọ dóna jo ede nado yín dido do Gbèdidè Jiwheyẹwhe tọn mẹ dó to ninọ̀mẹ agbasalan tọn mẹ podọ to ninọ̀mẹ gbigbọ tọn mẹ ga.

Ṣigba jẹnukọnna onú popo, núhe yè ko dègbè etọn hlan agùn lọ blebú to yẹwhehó tintan mẹ, ehe ko hú owhè fõ dinvie, yèdọ to didó Agùn Alẹ̀nù Yọ́yọ́ mẹ tọn lọ tọn whenu, dọmọ: “Mì lẹnvọjọ, na yè ni sọ baptizi dopodopo mìtọn to oyín Jesu Klisti tọn mẹ, na desẹ̀ ylando tọn, mìwlẹ nasọ mọ niná Gbigbọ Wiwé tọn yí. Na opagbe he hlan mì wẹ, podọ hlan ovi mìtọn lẹ, podọ hlan mẹhe tin to aganu lẹpo, podọ hlan omẹ sọha he Oklunọ Jiwheyẹwhe mìtọn na ylọ lẹ” (OWALỌ 2:38-39). Do ayi e go, yẹwhehó egbé tọn dóna tin to kọ̀ndopọ́ mẹ hẹ tintan lọ podọ na yisenọ owhèta Agùn godo tọn lọ tọn lẹ, núplọ́nmẹ lọ lẹpo yín dopolọ kẹdẹdi hlan yisenọ owhèta tintan mẹ tọn lẹ. Do ayi e go, ewọ mẹhe ma jo ede na Gbigbọ Wiwé nido dù to é ji bo ma sọ kẹalọyí fligọ̀ he yè námẹ lọ, ma sọ sọgan jo ede nado yín pinplán biọ lẹnvọjọ mẹ.

Na omẹ depope ma sọgan whlẹn ede gán gba; na omẹ dopodopo dóna ylọ Oyín Oklunọ podọ Whlẹngantọ lọ tọn, bo na biọ to whiwhẹ de mẹ, yèdọ jona po túndote po to odẹ̀ mẹ, bo sọ sọgan dó dọpọ́n dopolọ to egbé dogbọn ṣiṣẹ̀ ehe yè wlán dólé tọn, dọ: “Yè na whlẹn mẹdepope he ylọ oyín Oklunọ tọn gán” (LOMUNU 10:13); Na É dọmọ, “Yẹn ko sèhó towe to ojlẹ he yè kẹalọyí tọn de mẹ, To azán whlẹngan tọn gbè wẹ yẹn ko gọ́alọna we: dayi e go, dinvie wẹ ojlẹ he yè kẹalọyí lọ: dayi e go, dinvie wẹ azán whlẹngan tọn” (2 KỌLINTINU 6:2).

Gbọn ojọmiọn Jiwheyẹwhe tọn tọn mẹ, gbẹ̀zán yisenọ lẹ tọn yín hinhẹngọ̀wá gbèsisọ mẹ hẹ Ohó Jiwheyẹwhe tọn lọ, yèdọ to ninọ̀mẹ gbigbọ tọn po agbasalan mẹ tọn po mẹ. Na ewọ mẹhe tin to Ohó lọ kẹdẹ wẹ sọgan tin to ojlo Jiwheyẹwhe tọn mẹ, podọ e ma sọ yín ninọ̀mẹ he mẹ mí tin te he lọ mẹ wẹ mí na nọ̀ nado zinzọnlin po Jiwheyẹwhe po gba, adavo dilé Enọku ko wà do whẹpo yè do zé é yì (HEBLU 11:5). Mọwẹ ojlo dagbe Jiwheyẹwhe tọn na jẹdo mí ji dó, podọ di Asivu he pégán de, mí na biọ alọwle hùnwhẹ núdùdù Asisúnọ tọn mẹ. Niṣẹ! “Na ewọ nido dètọ́n hlan ede Agùn gigonọ de, he ma dó diho, kavi ehe gbì, kavi onú mọhunkọ tọn lẹ; ṣigba nido wé bo ma dóapà” (EFESU 5:27). Do ayi e go, titò owhẹntintọ́n núdùdù mimá tọn susu ko yín bibasi dai na osùn he já lẹ. Enẹwutu, yẹn to bibiọ mì dọ, mì ni flin mi to odẹ̀ mìtọn lẹ mẹ. Ehe to azọ́nwà sọn Jiwheyẹwhe de.￼

￼

Fọto he yín dide to opli otò Kọba tọn mẹ to owhè sùn tintan owhè fõ e lán fọtọ̀ntọ (2015) mẹ. Podọ ga sọn otò Havani po Họlgin tọn mẹ, yisenọ lẹ tọ́njẹgbonu sọn ofi lẹ po nado dótó Ohó lọ. Yèdọ yẹwhehódọtọ lẹ wá sọn otò Kọba tọn mẹ nado gọalọna opli lọ ga. Podọ jọmiyọn po dọpọ́n nugbo tọn de po wẹ nado mọ lé owẹn godo tọn lọ wá jẹ ovi Jiwheyẹwhe tọn lẹpo de to aihọn lọ blébu mẹ do.